73. ΑΠΟΦΑΣΗ ΥΦΥΠΟΥΡΓΟΥ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. 434/950 της 16 Ιουλ./6 Αυγ.1992 (ΦΕΚ Β΄509) Υπαγωγή στην ασφάλιση του ΤΥΔΚΥ των τακτικών υπαλλήλων του Ταμείου, μετά την συνταξιοδότησή τους από το ΙΚΑ. Έχοντας υπόψη: 1.Τις διατάξεις του εδάφ. β΄ της παρ.3 του άρθρ.2 του Νόμ.1422/1984 (ΦΕΚ Α΄27), όπως τροποποιήθηκε με τις διατάξεις της παρ.9 του άρθρ. 21 του Νόμ.1976/1991 (ΦΕΚ Α΄184). 2.Τις διατάξεις των άρθρ.23 (παρ.1) 24 (παρ.1 και 3 περίπτ. γ΄) και 27 (παρ.1 περίπτ. δ΄) του Νόμ. 1558/1985 (ΦΕΚ Α΄137). 3.Τις διατάξεις της αριθ. Υ1540/18.9.1991 κοινής απόφασης του Πρωθυπουργού και του Υπουργού Υγείας, Πρόνοιας και Κοινωνικών Ασφαλίσεων «Ανάθεση αρμοδιοτήτων στον Υφυπουργό Υγείας, Πρόνοιας και Κοιν. Ασφαλίσεων Δημήτριο Σιούφα». 4.Την αριθ.503/24/6/1992 απόφαση του Δ.Σ. του ΤΥΔΚΥ, αποφασίζουμε: Την υπαγωγή στην ασφάλιση του Ταμείου Υγείας, Δημοτικών και Κοινοτικών Υπαλλήλων (ΤΥΔΚΥ) και των τακτικών υπαλλήλων του Ταμείου, που συνταξιοδοτούνται, ή συνταξιοδοτήθηκαν, από το ΙΚΑ καθώς και των μελών της οικογένειας αυτών. Με την υπαγωγή των παραπάνω προσώπων στην ασφάλιση του ΤΥΔΚΥ, διακόπτεται υποχρεωτικά η ασφάλισή τους, από τον Κλάδο Ασφαλίσεως Ασθενείας του ΙΚΑ. Το ΙΚΑ, υποχρεούται να παρακρατεί, κατά μήνα από το ποσό της συντάξεώς τους την αναλογούσα εισφορά για περίθαλψη και να αποδίδει αυτή στο ΤΥΔΚΥ. 